ബ്രണ്ടന് മക്കല്ലത്തിന് ഇന്ന് 40ാം ജന്മദിനം 2008 ഏപ്രില് 18 കൊല്ക്കത്ത ഈഡന് ഗാര്ഡന്സ് സ്റ്റേഡിയം. ഇന്ത്യന് പ്രീമിയര് ലീഗിലെ ആദ്യ മത്സരത്തില് ബാംഗ്ലൂര് റോയല് ചലഞ്ചേഴ്സും കൊല്ക്കത്ത നൈറ്റ് റൈഡേഴ്സും തമ്മില് ഏറ്റുമുട്ടുന്നു. ബാംഗ്ലൂര് റോയല് ചലഞ്ചേഴ്സിന്റെ ബൗളിങ് നിരയില് സഹീര് ഖാന്, പ്രവീണ്കുമാര്, ജാക്ക് കാലിസ് തുടങ്ങിയ മികവുറ്റ ബൗളിംഗ് നിരക്കെതിരെ തലങ്ങും വിലങ്ങും ബൗണ്ടറികളും സിക്സറുകളും പായിച്ച് ഇന്ത്യന് പ്രീമിയര് ലീഗിലെ ആദ്യ സെഞ്ച്വറി നേടി അയാള് നടന്നു കയറിയത് ലക്ഷക്കണക്കിന് ക്രിക്കറ്റ് പ്രേമികളുടെ മനസ്സിലേക്കാണ്. വേറെയാരുമല്ല അത്, മുന് ന്യൂസിലാന്ഡ് ക്രിക്കറ്റ് ക്യാപ്റ്റനും അവരുടെ എക്കാലത്തെയും മികച്ച താരവുമായ ബ്രണ്ടന് ബാരീ മക്കല്ലം എന്ന ബ്രണ്ടന് മക്കല്ലമാണ് ആ താരം. ആ ഒരൊറ്റ മത്സരം കൊണ്ട് മക്കല്ലം ക്രിക്കറ്റ് പ്രേമികളുടെ മനസ്സിലേക്ക് ചേക്കേറുകയായിരുന്നു. 1981 സെപ്റ്റംബര് 27ന് ന്യൂസിലന്ഡിലെ ഡുണൈഡിനില് ആണ് മക്കല്ലം ജനിച്ചത്. അച്ഛന് സ്റ്റുവര്ട്ട് മക്കല്ലം മുന് ഫസ്റ്റ്ക്ലാസ് ക്രിക്കറ്റര് ആയിരുന്നു. സ്വാഭാവികമായി ബ്രണ്ടനും ആ വഴി തന്നെ തിരഞ്ഞെടുത്തു. സഹോദരന് നതാന് മക്കല്ലവും മുന് ന്യൂസിലന്ഡ് ക്രിക്കറ്റര് ആണ്. ടി20യില് മക്കല്ലം ഒരു സൂപ്പര്സ്റ്റാര് ആയിരുന്നു. പേരുകേട്ട ഒരുപാട് ബൗളര്മാരുടെ പേടിസ്വപ്നമായിരുന്നു അദ്ദേഹം. ആദം ഗില്ക്രിസ്റ്റിനു ശേഷം ഏറ്റവും അപകടകാരിയായ വിക്കറ്റ് കീപ്പര് ബാറ്റ്സ്മാന് എന്ന നിലയില് മക്കല്ലം പ്രശസ്തനാണ്. ന്യൂസിലന്ഡിനു വേണ്ടി ഒന്നുമുതല് ഒമ്ബതാം സ്ഥാനങ്ങളില് വരെ ബാറ്റ് ചെയ്തിട്ടുള്ള ഒരേയൊരു വ്യക്തിയാണ് അദ്ദേഹം. ടെസ്റ്റില് തന്്റെ അരങ്ങേറ്റം മുതല് ഒരു മത്സരം പോലും മുടങ്ങാതെ 100 മത്സരം കളിച്ച ആദ്യ താരമാണ് ബ്രണ്ടന് മക്കല്ലം. 2015 ഏകദിന ക്രിക്കറ്റ് ലോകകപ്പില് ന്യൂസിലന്ഡ് ടീമിനെ ഫൈനലില് എത്തിക്കാന് ഇദ്ദേഹം വഹിച്ച പങ്ക് വളരെ വലുതാണ്. ആ ലോകകപ്പിലെ ഏറ്റവും മികച്ച ക്യാപ്റ്റനായും ഇദ്ദേഹത്തെ തിരഞ്ഞെടുത്തു. ഏകദിനം, ടെസ്റ്റ്, ടി20 ഇവയിലെല്ലാം തന്നെ മക്കല്ലം ഒരേ രീതിയില് കളിച്ചു എന്നതാണ് വാസ്തവം. തന്്റെ അവസാന ടെസ്റ്റ് മത്സരത്തില് ഓസീസിനെതിരെ വെറും 54 പന്തില് സെഞ്ച്വറി നേടി മക്കല്ലം ടെസ്റ്റിലെ ഏറ്റവും വേഗതയേറിയ സെഞ്ച്വറിക്കുള്ള ലോക റെക്കോര്ഡ് നേടിയാണ് കളിക്കളത്തിനോട് വിടപറഞ്ഞത്. വിരമിക്കുന്ന സമയത്ത് ടി20 യില് ഏറ്റവും കൂടുതല് റണ്സ് നേടിയ ബാറ്റ്സ്മാന് മക്കല്ലം ആയിരുന്നു. 2010ല് അന്താരാഷ്ട്ര ടി20യില് 1000 റണ്സ് നേടുന്ന ആദ്യ ബാറ്റ്സ്മാന് ആയി മാറി മക്കല്ലം. അതുപോലെ തന്നെ 2014ല് 2000 റണ്സ് നേടുന്ന ആദ്യ ബാറ്റ്സ്മാനും മക്കല്ലമായി. ഒരു വിക്കറ്റ് കീപ്പര് ബാറ്റ്സ്മാന് എന്ന നിലയില് വളരെ മികച്ച പ്രകടനമായിരുന്നു അദ്ദേഹത്തിന്റേത്. 260 ഏകദിനങ്ങളില് നിന്ന് 30.41 ബാറ്റിങ്ങ് ശരാശരിയില് നിന്ന് 6083 റണ്സ് നേടി. ഇതില് 5 സെഞ്ചുറികളും 32 അര്ദ്ധ സെഞ്ചുറികളും ഉള്പ്പെടും. 2008ല് അയര്ലന്ഡിനെതിരെ നേടിയ 166 റണ്സാണ് ഏകദിനത്തിലെ ഉയര്ന്ന വ്യക്തിഗത സ്കോര്. ടി20 യില് 71 മത്സരങ്ങളില് നിന്ന് 2 സെഞ്ചുറികളും 13 അര്ദ്ധ സെഞ്ചുറികളുമടക്കം മക്കല്ലം 2140 റണ്സ് നേടി. 2012 ലെ ടി20 ലോകകപ്പില് ബംഗ്ലാദേശിനെതിരെ നേടിയ 123 റണ്സാണ് ടി20 യിലെ ഏറ്റവും ഉയര്ന്ന വ്യക്തിഗത സ്കോര്. 101 ടെസ്റ്റ് മത്സരങ്ങളില് നിന്ന് 12 സെഞ്ചുറികളും 31 അര്ദ്ധ സെഞ്ചുറികളുമടക്കം 6453 റണ്സ് നേടി. 2014ല് ഇന്ത്യക്കെതിരെ നേടിയ 302 റണ്സാണ് ടെസ്റ്റിലെ ഉയര്ന്ന വ്യക്തിഗത സ്കോര്. ഈ മത്സരത്തോടെ ന്യൂസിലന്ഡിനു വേണ്ടി ടെസ്റ്റ് ക്രിക്കറ്റില് ആദ്യമായി ട്രിപ്പിള് സെഞ്ച്വറി നേടിയ ഒരേയൊരു ബാറ്റ്സ്മാനായും മക്കല്ലം മാറി. ഇന്ത്യന് പ്രീമിയര് ലീഗ് ഉള്പ്പെടെ പല വിദേശ പ്രീമിയര് ലീഗിലും മക്കല്ലം സജീവസാന്നിധ്യമായിരുന്നു. ന്യൂസിലന്ഡ് സൂപ്പര് സ്മാഷ്, ഓസ്ട്രേലിയന് ബിഗ് ബാഷ് ലീഗ്, കരീബിയന് പ്രീമിയര് ലീഗ്, ഇംഗ്ലണ്ടിലെ ടി20 ബ്ലാസ്റ്റ്, പാകിസ്ഥാന് സൂപ്പര് ലീഗ്, ബംഗ്ലാദേശ് പ്രീമിയര് ലീഗ് തുടങ്ങിയവയില് അദ്ദേഹം കളിച്ചിട്ടുണ്ട്. നിലവില് ഇന്ത്യന് പ്രീമിയര് ലീഗിലെ കൊല്ക്കത്ത നൈറ്റ് റൈഡേഴ്സിന്റെ പരിശീലകനായി പ്രവര്ത്തിക്കുന്നു. 2014ല് രണ്ട് ഡബിള് സെഞ്ച്വറിയും ഒരു ട്രിപ്പിള് സെഞ്ച്വറിയും നേടി ഒരു കലണ്ടര് വര്ഷത്തില് മൂന്നോ അതിലധികമോ ഡബിള് സെഞ്ച്വറി നേടുന്ന മൂന്നാമത്തെ കളിക്കാരനായി മാറി മക്കല്ലം. അദ്ദേഹത്തിന്റെ സേവനങ്ങള് അംഗീകരിച്ചുകൊണ്ട് 2015ലെ ക്വീന്സ് ജന്മദിന ബഹുമതികളില് അദ്ദേഹത്തെ ന്യൂസിലാന്ഡ് ഓര്ഡര് ഒഫ് മെറിറ്റ് ഓഫീസറായി നിയമിച്ചു. Tags